Fit-tħejjija tal-Aġenda tal-Mexxejja li ddiskutejna fl-aħħar Kunsill Ewropew tagħna ta' Ottubru, qbilna mal-Prim Ministru Löfven li nużaw l-ikla ta' ħidma fis-Summit Soċjali ta' Gothenburg għall-Impjiegi Ġusti u t-Tkabbir biex jiġu diskussi wkoll l-edukazzjoni u l-kultura. Beħsiebni nibda billi nistieden lill-Prim Ministru Löfven u lill-President tal-Kummissjoni Juncker biex jippreżentaw ħarsa ġenerali lejn il-konklużjonijiet tagħhom tas-Summit Soċjali. Nixtieq ukoll naqsam magħkom l-ideat tiegħi dwar kif nagħmlu progress fl-aġenda soċjali fil-Kunsill Ewropew ta' Diċembru. Imbagħad ser nittrattaw l-edukazzjoni u l-kultura, li xi wħud minnkom enfasizzaw bħala temi importanti li għandna naħdmu flimkien fuqhom. Kif tafu, l-UE għandha riżorsi u kompetenzi limitati f'dawn l-oqsma, u skont il-prinċipji tas-sussidjarjetà u l-proporzjonalità, għandu jiġi żgurat ir-rwol tal-Istati Membri u r-reġjuni. Madankollu, l-UE għandha wkoll rekord tajjeb u kisbiet konkreti, li fuqhom nistgħu nibbażaw u li nistgħu nwessgħuhom, bħall-programm Erasmus. L-edukazzjoni u l-kultura huma s-sors ta' miljuni ta' impjiegi u ta' tkabbir fl-Istati Membri tagħna u huma għodod li jnaqqsu l-inugwaljanzi. Iżda ejja ma ninsewx li huma wieħed mill-pilastri ewlenin tal-komunità tagħna. Għaliex l-Ewropa hija l-ewwel u qabelxejn komunità ta' kultura. Wirt għani u b'saħħtu jagħmilna kburin iżda fuq kollox jagħmilna dak li aħna, Ewropej. Mingħajr il-wirt kulturali Ewropew tagħna sempliċiment ma neżistux u ma nkunux nistgħu neżistu. Għalhekk, huwa obbligu tagħna li nrawmu l-kultura u niffaċilitaw l-iskambji fil-qasam tal-edukazzjoni sabiex niesna, bl-isfondi kulturali u storiċi differenti tagħhom jsiru jafu lil xulxin aħjar u jispiraw lil xulxin saħansitra aktar. Waqt l-ikla ta' nofsinhar tagħna, irrid li neżaminaw x'nistgħu nagħmlu aktar b'appoġġ għall-politiki tal-edukazzjoni u tal-kultura tagħna, fil-livell tal-UE jew permezz ta' proġetti pilota mmexxija minn xi wħud minnkom. Ġew ippreżentati ħafna ideat mingħandkom. Jidhru fin-nota mehmuża, li sservi ta' bażi għad-diskussjonijiet tagħna. Tkunu rajtu wkoll il-komunikazzjoni importanti li l-Kummissjoni adottat din il-ġimgħa. Skont il-metodi ta' ħidma l-ġodda tagħna, mhux ser ikun hemm konklużjonijiet bil-miktub mid-dibattitu tagħna, li ser iħallina nikkonċentraw fuq l-ideat u mhux fuq il-produzzjoni formali. Ser nismagħkom kollha u ser nuża d-diskussjoni biex nippreżenta abbozz ta' konklużjonijiet għal-laqgħa regolari li jmiss tagħna f'Diċembru. Narakom nhar il-Ġimgħa. Nota tal-Aġenda tal-Mexxejja dwar l-edukazzjoni u l-kultura Ittra ta' stedina Din ir-riżorsa bħalissa hi disponibbli biss bil-lingwa jew il-lingwi li ġejjin: Paġna tal-laqgħa